עין איה על שבת ט סד
סד. על יד תליתאי. התוכן המלא של הדרכה עולמית צריך להיות מבוסס בשלשה תוכנים, שהגדול שבהם הוא הנושא בקרבו את חלקיו הקודמים לו בזמן ובערך חלקי. המשפחה והאומה הם היסודות שכשהלב מתמלא מהם, והשכל מודרך על ידם ולאשרם בכל מלא השכלול, בא אח"כ החזון של העמדת הכלל אל השיווי של ההכללה הגדולה העולמית, וזה כבר אי אפשר בצביונה כ"א במילוי האלהי המעמיקה עד תהום הכללות וכל מקוריותיו. 
במרים התיצבה ההתאשרות של המשפחה, זהו הגובה של האשה בקדשה וגדלה, כשמכוננת את המשפחה בצביון מתאים לחטיבה הגדולה שהאומה והעולם מתיצבים עליה. אהרן זהו התוכן של האומה, הרוממות של הקודש החפצי של כל החיים, לעדן את היסוד של הכללות הלאומית בדרכי שלום מתאימים אל החיים, ובעומק רענן המתאים לתכונתה ברום קדשה, המאשרת אותה ישר למטרתה הרוממה בשיגוב מדותיה, בהארת שלומה ובכל כליל יפיה. ובמלאת התוכן של המשפחה והאומה, בהוד מעלות הקודש, כלל בחיר האחים את כל הכשרונות שקדמו וחוטבו בכל אחד מהם, בצורה עליונה, להעמיד עם סגולה מכל העמים להיות לממלכת כהנים וגוי קדוש בעד כל הארץ. ולזה הוכן לקבלת התורה האח המשולש הזה, הסופג בקרבו בכל הוד מילוי של נצח נצחים, כל מה שיש מאור אלהים חיים ביקרת מחצבת הקודש של המשפחה ושל האומה בפרטיותה, להעמיד הכל נוכח ד', "היה אתה לעם מול האלהים, והבאת אתה את הדברים אל האלהים", על יד תליתאי.
שבת ט סד